ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ όσον αφορά τη θέσπιση κοινοτικού προγράμματος δράσης για την πρoώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0114 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ όσον αφορά τη θέσπιση κοινοτικού προγράμματος δράσης για την πρoώθηση οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης

1. ΕΙΣΑΓΩΓΗ

Το άρθρο 251, παράγραφος 2, τρίτο εδάφιο, σημείο γ) της συνθήκης EK προβλέπει ότι η Επιτροπή εκφέρει γνώμη σχετικά με τις τροπολογίες τις οποίες προτείνει το Ευρωπαϊκό Κοινοβούλιο σε δεύτερη ανάγνωση. Η θέση της Επιτροπής σχετικά με τις τρεις τροπολογίες τις οποίες πρότεινε το Κοινοβούλιο εκτίθεται παρακάτω.

2. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2003)273 τελικό - 2003/0114(COD)): // 3 Ιουνίου 2003

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής : // 29 Οκτωβρίου 2003

Ημερομηνία γνωμοδότησης της Επιτροπής των Περιφερειών : // αποχή.

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // 6 Νοεμβρίου 2003

Ημερομηνία θέσης της Επιτροπής σχετικά με τις τροπολογίες του Ευρωπαϊκού Κοινοβουλίου σε πρώτη ανάγνωση: // 6 Νοεμβρίου 2003

Ημερομηνία πολιτικής συμφωνίας στο Συμβούλιο (ομόφωνη): // 24 Νοεμβρίου 2003

Ημερομηνία έκδοσης της κοινής θέσης: // 22 Δεκεμβρίου 2003

Ημερομηνία έγκρισης των τροπολογιών του Ευρωπαϊκού Κοινοβουλίου σε δεύτερη ανάγνωση : // 10 Μαρτίου 2004

3. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Με βάση τα άρθρα 149 και 150 της συνθήκης ΕΚ, η παρούσα απόφαση αποσκοπεί, σε συνέχεια της εφαρμογής του νέου δημοσιονομικού κανονισμού που εφαρμόζεται στον προϋπολογισμό των Ευρωπαϊκών Κοινοτήτων, στη θέσπιση βασικής πράξης για τη χορήγηση επιδοτήσεων με σκοπό την προώθηση των οργανισμών που δραστηριοποιούνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης.

Το πρόγραμμα αυτό θα καλύψει ορισμένες παλαιές γραμμές του μέρους A, κεφάλαιο 30 του προϋπολογισμού, καθώς και ορισμένες γραμμές του μέρους Β, ιδίως εκείνες που αποσκοπούν να υποστηρίξουν τη δράση Jean Monnet, τα ειδικά ιδρύματα (Ευρωπαϊκό Κολέγιο Bruges και Natolin, Ευρωπαϊκό Πανεπιστημιακό Ινστιτούτο Φλωρεντίας, Ευρωπαϊκή Ακαδημία Δικαίου- Τρέβη, Ευρωπαϊκό Ινστιτούτο Δημόσιας Διοίκησης του Μάαστριχ, Ευρωπαϊκό Διαπανεπιστημιακό Κέντρο για τα Δικαιώματα του Ανθρώπου και τον Εκδημοκρατισμό, Ευρωπαϊκή Υπηρεσία για την Ανάπτυξη της Εκπαίδευσης στον Τομέα των Ειδικών Αναγκών, Διεθνές Κέντρο για την Ευρωπαϊκή Κατάρτιση, τις δράσεις υποστήριξης της κατάρτισης στο ευρωπαϊκό δίκαιο, τις δράσεις υποστήριξης για την ανάπτυξη της ευρωπαϊκής πολιτικής για την εκπαίδευση και την κατάρτιση (διαδικασία στόχων)).

4. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Συνολικός αριθμός τροπολογιών : 3

Τροπολογίες που έγιναν δεκτές εξ ολοκλήρου: 3

Η Επιτροπή δέχεται την τροπολογία 1, η οποία είναι τεχνικής φύσεως και η οποία αυξάνει, σε σχέση με τη δράση 3Β του προγράμματος, το ελάχιστο και το μέγιστο ποσοστό του συνολικού ποσού του προϋπολογισμού, ανάλογα με την αύξηση στη διάρκεια της διαδικασίας προϋπολογισμού του 2004 της γραμμής του προϋπολογισμού που αντιστοιχεί σ' αυτή τη δράση.

Η Επιτροπή δέχεται δύο τεχνικές τροπολογίες (τροπολογίες 2 και 3) οι οποίες αποσκοπούν στη συμπερίληψη δύο παρεκκλίσεων στον δημοσιονομικό κανονισμό, έτσι ώστε να ληφθεί υπόψη η θέση σε ισχύ αυτού του νέου προγράμματος από το 2004.

5. ΣΥΜΠΕΡΑΣΜΑ

Σύμφωνα με το άρθρο 250, παράγραφος 2, της συνθήκης ΕΚ, η Επιτροπή τροποποιεί την πρότασή της όπως αναφέρεται παραπάνω.